Već legendarna sporost hrvatske birokracije novu epizodu u svom beskrajnom serijalu mogla bi, čini se, imati u Vrbovskom gdje konačnu realizaciju ulaska ozbiljnog ulagača (DIP Ogulin) na lokaciju Jarak, gdje je u planu otvaranje velikog skladišnog i prodajnog prostora vezanog uz građevinski materijal, priječi činjenica da su tri manje čestice na toj lokaciji u vlasništvu Republike Hrvatske, čije pak nadležne institucije uporno šute na molbe iz Grada Vrbovsko vezane uz rješavanje tog problema koji bi Vrbovskom donio desetak novih radnih mjesta te bitno upotpunio ponudu građevinskog materijala za cijelo područje Gorskog kotara.

Nakon brojnih kontakata telefonom i e-mailom, iz Grada Vrbovskog poslali su na adresu Ministarstva državne imovine i dopis kojim ministra Gorana Marića mole za pomoć te, pojašnjavajući ovaj slučaj, podsjećaju da je Grad Vrbosko u nekoliko posljednjih godina uspješno otkupljivao imovinu i nekretnine poduzeća koja su završila u stečaju, oplemenjivao je i pokretao proizvodnju te nakon toga nalazio vrlo kvalitetne ulagače koji su zapošljavanjem ljudi doveli do oporavka privrede i pada broja nezaposlenih.

Smatram da bi Ministarstvo državne imovine trebalo donijeti odluku da se one nekretnine koje su u vlasništvu države, a nalaze se u sklopu prostornim planovima definiranih poslovnih zona, prenesu u vlasništvo jedinica lokalne samouprave na čijem se području nalaze, ili da se tim lokalnim samoupravama bar ponudi neka mogućnost upravljanja tim lokacijama, što bi svakako ubrzalo postupak dobivanja potrebnih dozvola i ustupanja na korištenje potencijalnim ulagačima. To bi za posljedicu imalo privlačenje investitora, a to je krajni cilj svih nas, od lokalne samouprave pa do državne uprave, kaže gradonačelnik Mufić.

Bez odgovora

Jedna od tih lokacija je i Jarak, gdje se nalazi zgrada koja je dijelom izgrađena i na zemljištu koje je u vlasništvu RH. Za tu lokaciju Grad Vrbovsko je pronašao zainteresiranog privatnog investitora koji zbog prijašnjeg lošeg iskustva oko rješavanja imovinskopravnih odnosa s državom, ne želi ulagati svoj novac dok se ne riješi status zgrade i dijela okolnog zemljišta.

»Zbog toga je, u cilju da se realizira to ulaganje, Grad Vrbovsko preko svog komunalnog društva pokrenuo postupak za rješavanje imovinskopravnih odnosa pa je za tu zgradu i pripadajuće zemljište napravljen prijedlog parcelacije te je na Županijsko državno odvjetništvo poslan Prijedlog mirnog rješenja spora. Isti predmet je potom po državnom odvjetniku Udovičiću dostavljen u vaše Ministarstvo na potpis prijedloga parcelacije. Međutim, nije nam poznato pod kojim je brojem navedeni predmet zaprimljen, budući da nam na naš upit poslan na mail adresu [email protected] još nije odgovoreno, a isto tako su bezuspješni pokušaji telefonskih kontakata«, piše u dopisu Ministarstvu državne imovine, a gradonačelnik Vrbovskog Dražen Mufić napominje da za rješavanje tog predmeta postoji iznimna žurnost, jer je potencijalni investitor najavio mogućnost ulaganja do kraja ove godine, a ako se to ne realizira, odustaje od najavljenog ulaganja.

Kočnica razvoja

»Naravno da takav razvoj zbivanja ne želimo jer smo, kao i u niz ranijih navrata, uspjeli privući pažnju ulagača i stvorili uvjete za otvaranje novih radnih mjesta. Žalosno je da smo mi sa svoje strane učinili sve, a sad kad država treba omogućiti svima, pa i sebi, zaradu od poslovanja na tom prostoru, nema adekvatne reakcije što je pomalo i neshvatljivo. Ja vjerujem da će se to ipak riješiti, ali smatram da je ta sporost nepotrebna i da zbog nje možda i neki poslovi propadnu, i to na štetu svih nas, pa i države same. Napominjem da mi ne tražimo da nam se bilo što pokloni. Ako je potrebno, mi ćemo državi to zemljište platiti, ali nam je nužan odgovor, dogovor i reakcije, a ne samo šutnja koja nervira i nas i ulagača. Pa nije valjda cilj da imovina RH stoji neiskorištena te da, što je najgore, bude kočnica i ograničavajući faktor razvoja. Nažalost, mi imamo čak pet takvih lokacija (Jarak, dvorac u Severinu na Kupi, šetnica u dolini Kupe, dio Kamačnika te dio naselja Plemenitaš vezan uz Oblikovnu radionicu) gdje nam projekti stoje jer – nema odgovora nadležnih institucija!«, napominje Mufić, dodajući kako je ipak optimist i to stoga što je baš ova državna vlast pokazala bitno drugačiji odnos prerma Gorskom kotaru te već nizom poteza potvrdila stručnost i razumijevanje.